C 42/6

Pranešimo apie vyno sektoriaus produkto specifikacijos standartinio pakeitimo patvirtinimą paskelbimas pagal Komisijos deleguotojo reglamento (ES) 2019/33 17 straipsnio 2 ir 3 dalis

(2020/C 42/04)

Šis pranešimas skelbiamas pagal Komisijos deleguotojo reglamento (ES) 2019/33 17 straipsnio 5 dalį (1).

PRANEŠIMAS APIE STANDARTINIO PAKEITIMO PATVIRTINIMĄ

„Muscadet Coteaux de la Loire“

PDO-FR-A0495-AM01

Pranešimo data: 2019 11 8

PATVIRTINTO PAKEITIMO APRAŠYMAS IR PAGRINDIMAS

1. Geografinė vietovė

Peržiūrėjus nuorodos „Muscadet Coteaux de la Loire“ geografinę vietovę, padaryti tokie pakeitimai:

– įtrauktos dvi komunos (La Buasjer diu Dorė ir La Remodjero) ir vienos komunos (Le Loru Botro) dalis. Visos šios komunos priklauso regioninės nuorodos „Muscadet“ geografinei vietovei,

– siekiant vynuogyną sumažinti iki tokių zonų, kuriose išsaugota kokybiška vyndarystė, išbraukiamos dvi komunos (Mesanžero ir Varado) ir vienos komunos (Linjė) dalis.

Be to, padaryta redakcinio pobūdžio pakeitimų: naujajame administracinių vienetų sąraše atsižvelgiama į administracinių vienetų sujungimus ir kitus pakeitimus, atliktus po specifikacijos patvirtinimo. Siekiant didesnio teisinio tikrumo, sąrašas sudarytas atsižvelgiant į galiojantį Oficialųjį geografinių kodų registrą, kurį kasmet peržiūri INSEE.

Atitinkamai iš dalies keičiamos bendrojo dokumento dalys, susijusios su geografine vietove ir ryšiu su geografine vietove.

2. Nustatyti sklypai

Specifikacijos 1 skyriaus IV antraštinės dalies 2 punkte po žodžių „2011 m. gegužės 19 d.“ įtraukiami žodžiai „ir 2018 m. birželio 20 d.“

Šiuo pakeitimu siekiama įtraukti datą, kai kompetentingos valdžios institucijos patvirtino geografinėje gamybos vietovėje nustatytų sklypų pakeitimą. Sklypų nustatymas reiškia geografinėje gamybos vietovėje esančių sklypų, kuriuose gali būti gaminamas saugomos kilmės vietos nuoroda žymimas produktas, parinkimą.

Bendrajam dokumentui šis pakeitimas įtakos neturi.

3. Arčiausiai esanti vietovė

Atsižvelgiant į komunų sujungimą, atnaujinta arčiausiai esanti vietovė. Bendra šios nuorodos vyno gamybos vietovė nepasikeitė.

Atitinkamai iš dalies keičiama bendrojo dokumento dalis, susijusi su papildomomis sąlygomis.

4. Vyno gamybos metodai

1 skyriaus IX antraštinės dalies 1 punkte įterpiamas sakinys: „Išpilstant ar pirmą kartą išgabenant iš vyno ūkio, kuriame buvo pagaminti, vynuose dar būna smulkių fermentavimo nuosėdų.“

Laikant su nuosėdomis, vynas įgyja visas savybes, iš kurių svarbiausia – sodrumas. Šitaip galima įtvirtinti ir sustiprinti įvairių „Muscadet“ nuorodų skirtumus.

Atitinkamai iš dalies keičiamas bendrojo dokumento 9 punktas, susijęs su vyno gamybos metodais.

5. Terminis apdorojimas

Išbraukiamas draudimas vynus, kurie gali būti žymimi šia nuoroda, termiškai apdoroti aukštesnėje kaip 40 °C temperatūroje. Šio pakeitimo tikslas – leisti veiklos vykdytojams naudoti visas termines priemones, kad kompensuotų prasto derliaus metų pasekmes, galinčias paveikti juslines savybes ir suteikti vynams pelėsių ir žemės skonio. Pasirodė, kad termine vyno gamyba vadinamas misos kaitinimo metodas ne taip labai kenkia vynams ir ne taip smarkiai sumenkina jų savybes, kaip specialios mezoporinės anglies naudojimas.

Atitinkamai iš dalies keičiama su vyno gamybos metodais susijusi bendrojo dokumento dalis.

6. Išpilstymas

Nuoroda „sur lie“ (su nuosėdomis) žymimų vynų išpilstymo laikotarpio pabaiga iš lapkričio 30 d. perkeliama į gruodžio 31 d. Taip nuoroda „sur lie“ žymimų vynų išpilstymo laikotarpis pratęsiamas vienu mėnesiu, kad prekybos šios kategorijos vynais laikotarpis taptų optimalus, bet kartu nepakistų su šia nuoroda siejamas vynų sodrumas ir nedidelis anglies dvideginio kiekis juose.

Atitinkamai iš dalies keičiama bendrojo dokumento dalis, susijusi su papildomomis sąlygomis.

7. Vyno išleidimas į apyvartą

Išbraukiamas 1 skyriaus IX antraštinės dalies 5 punkto b papunktis dėl vyno išleidimo į apyvartą tarp įgaliotųjų sandėlių savininkų datos.

Bendrajam dokumentui šis pakeitimas įtakos neturi.

8. Ryšys su geografine vietove

Ryšys su geografine vietove keičiamas siekiant atsižvelgti į pasikeitusį komunų skaičių ir atnaujinti 1 punkto paskutinę pastraipą, kurioje nurodytas gamintojų skaičius ir produkcijos kiekis.

Atitinkamai iš dalies keičiama bendrojo dokumento dalis, susijusi su ryšiu su geografine vietove.

9. Ženklinimas

XI antraštinėje dalyje įtraukiamas dar vienas papunktis: „c) vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą,

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storis) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regėjimo lauke kaip ir kilmės vietos nuorodos pavadinimas.“

Atitinkamai iš dalies keičiama su papildomomis sąlygomis susijusi bendrojo dokumento dalis.

10. Deklaravimo prievolė

Galutinė prašymo parduoti pateikimo data iš gruodžio 15 d. perkeliama į gruodžio 31 d.

Išankstinė sandorio deklaracija keičiama išankstine išsiuntimo deklaracija.

Išankstinė išpilstymo deklaracija pildoma kiekvienai partijai.

Bendrajam dokumentui šie pakeitimai įtakos neturi.

11. Prašymai parduoti su platesne nuoroda

Patikslinamos prašymo parduoti su platesne nuoroda pateikimo sąlygos.

Bendrajam dokumentui šis pakeitimas įtakos neturi.

12. Registrai

Registrų tvarkymo nuostatose atliekamos redakcinio pobūdžio pataisos:

— 2 skyriaus II antraštinės dalies 2 punktas:

— b papunktyje išbraukiami žodžiai „iki prašymo parduoti pateikimo dienos“ ir „misos rūgštingumas“,

— c papunktyje žodis „žurnalas“ keičiamas žodžiu „registras“,

— d papunktyje žodis „žurnalas“ keičiamas žodžiu „registras“ ir išbraukiami žodžiai „arba išleidžiant vartoti neišpilstytus saugomos kilmės vietos nuorodos vynus“.

Bendrajam dokumentui šis pakeitimas įtakos neturi.

13. Pagrindiniai tikrinami punktai

Pakoreguotas 3 skyrius, kad sutaptų Nanto krašto vietovės specifikacijos pagrindinių tikrinamų punktų redakcija.

Bendrajam dokumentui šis pakeitimas įtakos neturi.

BENDRASIS DOKUMENTAS

1. Produkto pavadinimas

Muscadet Coteaux de la Loire

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Tai baltieji sausi neputojantys vynai.

Šių vynų savybės:

— natūrali alkoholio koncentracija tūrio procentais – ne mažesnė nei 10 %,

— didžiausias fermentuojamų cukrų (gliukozės ir fruktozės) kiekis – 3 g/l,

— didžiausias lakusis rūgštingumas – 10 miliekvivalentų viename litre,

— didžiausia visuminė alkoholio koncentracija tūrio procentais po sodrinimo – 12 %.

Bendrasis vynų rūgštingumas, bendras sieros dioksido kiekis ir bendra faktinė alkoholio koncentracija tūrio procentais atitinka Sąjungos teisės aktuose nustatytas ribas. Tai baltieji sausi neputojantys vynai.

Jiems būdingi subtilūs aromatai, kuriuose dažnai dominuoja gėlių, o kartais – mineralų aromatai. Vynams būdingas subalansuotas, bet iš esmės gaivus skonis.

Ilgai brandinti vynai kartais įgyja savybių, dėl kurių juos galima išlaikyti ilgai.

Šie vynai rūpestingai išpilstomi į butelius, kad būtų išsaugotas ir dar labiau išryškėtų jų išraiškingumas ir turtingas aromatas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas Didžiausias lakusis rūgštingumas (miliekvivalentais litre) Didžiausias bendras sieros dioksido kiekis (miligramais viename litre)

5. Vyno gamybos metodai

a) Pagrindiniai vynininkystės metodai

Auginimo praktika

Mažiausias vynuogyno tankumas – 6 500 vynmedžių sodinių viename hektare.

Tarpai tarp eilių ne didesni nei 1,5 m, o tarpai tarp sodinių toje pačioje eilėje – 0,9–1,1 m.

Vynmedžiai genimi ant sodinio paliekant daugiausia 12 pumpurų ir:

— trumpai, paliekant daugiausiai 5 ataugas ant sodinio, arba

— taikant paprastąjį arba dvigubą Guyot metodą.

Genėjimas baigiamas prieš išsprogstant pumpurams (Eichhorno ir Lorentzo skalės 5 stadija).

Nepriklausomai nuo genėjimo būdo, vynmedžiai gali būti genimi ant sodinio paliekant 4 papildomus pumpurus, jeigu fenologinėje stadijoje, kuri atitinka 11 ar 12 lapų, vaisius mezgančių šakų bus ne daugiau kaip 12.

Specifinis vynininkystės metodas

Draudžiama nuimtą derlių termiškai apdoroti žemesnėje nei -5 °C temperatūroje.

Po sodrinimo vynų visuminė alkoholio koncentracija tūrio procentais neviršija 12 %.

Be to, kas nurodyta pirmiau, vynai turi būti gaminami laikantis visoje Sąjungoje taikomų ir Kaimo ir jūrų žuvininkystės kodekse nustatytų vynininkystės praktikos reikalavimų.

b) Didžiausias gamybos kiekis

66 hektolitrai iš hektaro.

6. Nustatyta geografinė vietovė

Visi gamybos etapai vykdomi Nacionalinio kilmės ir kokybės instituto kompetentingo nacionalinio komiteto 2017 m. birželio 15 d. posėdyje patvirtintoje geografinėje vietovėje. Dieną, kai kompetentingas nacionalinis komitetas patvirtino šią specifikaciją, ta vietovė apėmė toliau nurodytų komunų ar komunų dalių, kaip jos apibrėžtos 2018 m. Oficialiajame geografinių kodų registre, teritoriją:

— Atlanto Luaros departamentas: Ancenis, La Boissière-du-Doré, Carquefou, Le Cellier, Couffé, Divatte-sur-Loire (tik šios deleguotosios komunos teritorija: Barbechat), Ligné (dalis), Le Loroux-Bottereau (dalis), Mauves-sur-Loire, Oudon, La Remaudière, Saint-Géréon, Thouaré-sur-Loire, Vair-sur-Loire;

— Meno ir Luaros departamentas: Mauges-sur-Loire (tik šių deleguotųjų komunų teritorijos: La Chapelle-Saint-Florent, Saint-Florent-le-Vieil), Orée d’Anjou (tik šių deleguotųjų komunų teritorijos: Bouzillé, Champtoceaux, Drain, Landemont, Liré, La Varenne).

7. Pagrindinės vyninių vynuogių veislės

’Melon B’

8. Ryšys su geografine vietove

Gamtos veiksnių, darančių įtaką ryšiui, aprašymas

Saugomos kilmės vietos nuorodos „Muscadet Coteaux de la Loire“ vynuogynas daugiausia auga Luaros šlaituose ir šiek tiek atokiau nuo upės – Luaros intakų, iš kurių pagrindiniai yra Divata, Evras ir Erdras, šlaituose. Geografinei vietovei būdingas nelygus reljefas ir 5–10 % šlaitų nuolydis. Vietovė yra į rytus nuo Nanto miesto ir sudaro labiausiai į rytus nuo platesnės saugomos kilmės vietos nuorodos „Muscadet“ geografinės vietovės nutolusią dalį. Ji apima Atlanto Luaros bei Meno ir Luaros departamentų dalį. Vynmedžių sklypai aiškiai išsiskiria kraštovaizdyje, palyginti su medžiais apaugusiomis ir gyvulininkystei naudojamomis plynaukštėmis.

Geografinei vietovei būdingas itin švelnus vidutinis jūrinis klimatas. Luaros upė reguliuoja temperatūros svyravimus ir padeda giliau į žemyną įsiskverbti jūriniam klimatui. Jūriniam brizui patekti į šią vietovę padeda upės tėkmės pietvakarių ir šiaurės rytų kryptis, sutampanti su dominuojančių vėjų krypties ašimi. Dėl jau minėtų priežasčių kritulių kiekis Luaros pakrantėse yra gerokai mažesnis nei už kelių kilometrų esančiose plynaukštėse. Šioje platumoje labai svarbus saulėtumas vasaros laikotarpiu, nes saulė padeda sumažinti vynmedžiais užsodintų šlaitų šiaurinės ar pietinės krypties įtaką. Rudenį dideli ekvinokciniai potvyniai ir atoslūgiai kartais atneša smarkias liūtis.

Geografinės vietovės podirvį daugiausia sudaro metamorfinės uolienos, ypač žėručio skalūnai, vakaruose randama daugiau gneiso, o rytuose – skalūnų. Dėl šių uolienų, kurios dažniausiai yra suskilusios arba pažeistos mažai, susiformavo labai negilus rudžemis, kuriame yra daug stambių dalelių, smėlio ir akmenų. Šis dirvožemis yra gerai natūraliai drenuojamas, todėl pavasarį greitai įšyla. Laikantis tradicijų, griežtai apibrėžti vynuogių auginimo sklypai apima tradiciškai daugiausia vynmedžiais apsodintus šlaitus su atviru kraštovaizdžiu ir sklypus, pasižyminčius sveiku, gerai vėdinamu, negiliu dirvožemiu, kuriame mažai užsilaiko vanduo.

Žmogiškųjų veiksnių, darančių įtaką ryšiui, aprašymas

Saugomos kilmės vietos nuorodos vynuogyne vyndarystės tradicija yra labai sena. Šis vynuogynas, įveistas Nante pirmaisiais mūsų eros amžiais, viduramžiais buvo išplėstas į visą Nanto kraštą palei Luaros upę ir jos intakus. Regiono abatijų kartuliarijuose nurodyta, kad XI ir XII amžiuose vynuogynas plėtėsi – vynmedžiais buvo užsodinti Varado, Udono, Ansni ir Sen Floran le Vjėjaus šlaitai. Vis dėlto tik XVI a. susiformavo tikras komercinis vynuogynas, kuris tenkino Nante įsikūrusių olandų pirklių poreikius. Tuo metu regione galutinai įsitvirtino ’Melon B’ vynuogių veislė. Šiame regione XVII a. viduryje ji pradėta vadinti „Muscadet“. Ansni uostas ilgą laiką aktyviai prisidėjo prie geografinės vietovės vyno gabenimo į Nantą. NET tuomet, kai hercogystė buvo prijungta prie Prancūzijos karalystės, Bretanė išsaugojo mokesčių taisykles, kuriomis buvo skatinama vynuogininkystės plėtra. Žemyn nuo muito zonos pagaminti geografinės vietovės vynai būdavo apmuitinami mažiau, todėl juos parduoti buvo daug paprasčiau nei upės aukštupyje pagamintus vynus.

Geografinėje vietovėje baltiesiems vynams gaminti naudojama tik ’Melon B’ vynuogių veislė, todėl ši vietovė gerokai skiriasi nuo labiau į rytus esančių vynuogynų, kuriuose daugiausia naudojama ’Chenin B’ vynuogių veislė. Po vynuoginių filokserų antplūdžio vynuogynas buvo atkurtas taikant naujus metodus, pvz., sodinimą eilėmis ir Guyot genėjimo būdą. Nuo tada gamybos praktinė patirtis yra tinkamai reglamentuojama nurodant didelį sodinimo tankumą, vynmedžių apkrovos ir derliaus kiekio normas, taip pat reikalavimą derlių imti tik vynuogėms visiškai sunokus.

Siekdami pagaminti kuo sodresnius ir kompleksiškesnius vynus, gamintojai pasuko ypatingu techniniu vyno gamybos keliu: pasirinko vadinamąjį Nanto metodą, pagal kurį vynai su smulkiomis fermentavimo nuosėdomis nenupylus išlaikomi bent jau per žiemą. Tokia patirtis gimė dėl gamintojų įpročio būsimoms šeimos šventėms pasilikti savo geriausio vyno statinaitę su nuosėdomis. Toks gamybos būdas suteikia vynams sodrumo ir tirštumo, nes vynas visų pirma papildomas manoproteinais ir kitais mielių ląstelių sienelių autolizės procese susidarančiais junginiais. Be to, šis vynų nejudinimu ir laikymu anglies dvideginio prisotintoje atmosferoje, kuri labai apriboja oksidavimąsi ir lakiųjų junginių išsiskyrimą, grindžiamas metodas leidžia iki pat pavasario ir dar ilgiau išlaikyti alkoholinės fermentacijos metu susidariusius aromatus.

Bręsdami vynai taip pat įgyja tretinių aromatų. ’Melon B’ veislės vynuogių uogose ir iš jų pagamintoje misoje gausu glikozidinių kvapiųjų medžiagų pirmtakų. Šios molekulės, kurias sudaro su cukrumi susiję aglikonai, yra bekvapės. Veikiami įvairių cheminių ir fermentinių procesų, beta glikozidų junginiai suyra ir susidaro labai kvapnūs junginiai, daugiausia monoterpenai ir C 13 norisoprenoidai, taip pat beta damaskonas, kuris yra žinomas kaip vaisių aromatą vynuose stiprinanti medžiaga. Gamintojai įgijo ypatingos patirties, leidžiančios apsaugoti vynus nuo oksidavimosi kubiluose ir atsargiai išpilstyti į butelius, kad vynai kuo ilgiau skleistų savo aromatą ir taptų kompleksiškesni.

Norėdami nustatyti gamybos sąlygas ir išsaugoti savo vynų autentiškumą, geografinės vietovės gamintojai pasirūpino, kad 1936 m. būtų pripažinta saugoma kilmės vietos nuoroda „Muscadet Coteaux de la Loire“. Taisyklės dėl nuorodos „sur lie“ nustatytos 1977 m. Nuo 1994 m. šiose taisyklėse nustatyta, kad vynai, siekiant sumažinti jų nupylimo ar perpylimo skaičių, vyno gamybos rūsiuose į butelius išpilstomi kitais metais po derliaus nuėmimo. 2016 m. plotas, kuriame gaminamas vynas su saugoma kilmės vietos nuoroda, apėmė apytiksliai 170 hektarų. Vyndaryste užsiima maždaug 80 gamintojų, o Ansni mieste įsteigta kooperatinė įmonė. Per metus parduodama apie 7 000 hektolitrų vyno, kurio didžiąją dalį sudaro vynas su nuoroda 7 000 hektolitrų vyno, kurio didžiąją dalį sudaro vynas su nuoroda 7 000 hektolitrų vyno, kurio didžiąją dalį sudaro vynas su nuoroda „sur lie“. Saugoma kilmės vietos nuoroda „Muscadet Coteaux de la Loire“ žymimi baltieji sausi neputojantys vynai. Jiems būdingi subtilūs aromatai, kuriuose dažnai dominuoja gėlių, o kartais – mineralų aromatai. Vynams būdingas subalansuotas, bet iš esmės gaivus skonis. Vynus brandinant ilgiau skonis gali tapti dar išraiškingesnis, nes šie vynai tinka ilgai brandinti. Vynai rūpestingai išpilstomi į butelius, kad būtų išsaugomas ir dar labiau išryškėtų jų išraiškingumas ir turtingas aromatas.

Nuoroda „sur lie“ žymimi vynai paprastai išsiskiria sodresniu skoniu ir kompleksiškesniais aromatais, be to, juose gali būti šiek tiek burbuliukų dėl alkoholinės fermentacijos metu susidariusių anglies dvideginio dujų likučių. Kad išsaugotų savo gaivumą, turtingą aromatą ir natūraliai susidariusį anglies dvideginį, brandinimo metu vynai saugomi nuo oksidavimosi. Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai. Luaros upės veikiamai geografinei vietovei būdingas švelnus, mažai lietingas ir labai saulėtas klimatas. Vietovei, ypač upės pakrantėse, taip pat būdingas nelygus reljefas ir ant metamorfinių uolienų susiformavęs dažnai grubus ir negilus dirvožemis. Dėl uolienų susiskaldymo ir dirvožemio struktūros vynmedžiai gali giliai įsišaknyti. Tai jiems padeda apsirūpinti vandeniu, o šiam palengva garuojant skatinamas ’Melon B’ veislės vynuogių nokimas. Švelnios žiemos užtikrina ankstyvą vynmedžių vegetacinio ciklo pradžią, todėl dažniausiai vynuogės pradedamos skinti prieš rudeninių lietų pradžią. Vidutinė vasaros temperatūra padeda išsaugoti iš šios subtilios baltųjų vynuogių veislės gaminamų vynų gaivumą ir aromatus. Palei Luarą pučiantys jūriniai vėjai mažina oro drėgmę, todėl vynuogės išlieka sveikos, o tai iš dalies prisideda prie subtilių vyno aromatų, visų pirma gėlių ir mineralų natų, formavimosi.

Ilga šios geografinės vietovės vyndarystės istorija ir anksti pasirinkta gamybos specializacija jau labai seniai paskatino gamintojus dalytis savo žiniomis ir gamybos praktika. Norėdami apsaugoti savo produktų autentiškumą, jie pasirūpino, kad dar 1936 m. būtų pripažinta saugoma kilmės vietos nuoroda „Muscadet Coteaux de la Loire“. Taigi tai yra viena iš seniausių saugomų kilmės vietos nuorodų Prancūzijoje.

Sukaupta patirtis ir žinios leidžia veiklos vykdytojams kontroliuoti auginimą ir nuimti sveikų, gerai sunokusių vynuogių derlių. Laikantis vietos gamybos tradicijų gaminami vynai brandinami su smulkiomis fermentavimo nuosėdomis iki pat išpilstymo, nė karto nenupilant. Dėl švelnių geografinės vietovės žiemų, kurios skatina nuosėdų poveikį vynui, brandinamų vynų savybės vis gerėja ir jau kitą pavasarį atsiskleidžia puikus sodrus skonis. Rūpestingai išpilstant į butelius galima išsaugoti svarbiausias vynų savybes, o kai kurie aromatai atsiskleidžia vynus jau išpilsčius. Puikiai prie gamtinės aplinkos ir ’Melon B’ vynuogių veislės pritaikyta patirtis ir žinios leidžia fermentavimo metu susidariusioms kvapiosioms molekulėms ir glikozidiniams kvapiųjų medžiagų pirmtakams visiškai atsiskleisti vynuose.

Kitais metais po derliaus nuėmimo metų į butelius išpilstyti saugoma kilmės vietos nuoroda su papildoma nuoroda „sur lie“ žymimi vynai išsaugo jiems būdingą gaivumą, kurį pabrėžia truputis smulkių burbuliukų, atsirandančių dėl vykstant alkoholinei fermentacijai susidariusio anglies dvideginio likučių. Siekiant apsaugoti nuo oksidavimosi, į butelius vynai išpilstomi vyno ūkyje, kuriame buvo pagaminti. Ši tradicinė praktika, apribojanti su produkcija atliekamus veiksmus, puikiai tinka norint išsaugoti trapias sudedamąsias vynų aromato dalis.

Luaros upė, geografinės vietovės padėtis tarp Nanto ir Anžė miestų, taip pat dinamiška Ansni uosto veikla ilgainiui paskatino komercinio vynuogyno plėtrą ir vyndarystės pokyčius. Dėl savo gaivumo ir subtilių aromatų šie vynai užkariavo platų klientų ratą ir populiarumą gausiai Luaros pakrantėse įsikūrusiuose restoranuose. Jie puikiai dera prie jūros gėrybių, ypač prie žuvies su sviesto padažu, kurios receptas upės pakrantėse sukurtas dar XIX amžiuje.

9. Kitos pagrindinės sąlygos (išpilstymas, ženklinimas, kiti reikalavimai)

Arčiausiai esanti vietovė

Teisinis pagrindas:

Nacionalinės teisės aktai

Papildomų sąlygų rūšis:

Su gamyba nustatytoje geografinėje vietovėje susijusi nukrypti leidžianti nuostata

Sąlygos aprašymas:

Pritaikius nukrypti leidžiančią nuostatą nustatyta arčiausiai esanti vynų, kuriuos galima žymėti nuoroda „sur lie“, vyndarystės, gaminimo, brandinimo ir išpilstymo vietovė apima toliau nurodytų komunų, kaip jos apibrėžtos 2018 m. Oficialiajame geografinių kodų registre, teritorijas arba jų dalį:

— Atlanto Luaros departamentas: Aigrefeuille-sur-Maine, Basse-Goulaine, La Bernerie-en-Retz, Le Bignon, Bouaye, Bouguenais, Boussay, Brains, La Chapelle-Heulin, Château-Thébaud, Chaumes-en-Retz, Chauvé, Cheix-en-Retz, La Chevrolière, Clisson, Corcoué-sur-Logne, Divatte-sur-Loire (tik šios deleguotosios komunos teritorija: La Chapelle-Basse-Mer), Frossay, Geneston, Gétigné, Gorges, La Haie-Fouassière, Haute-Goulaine, Le Landreau, Legé, Ligné (dalis), La Limouzinière, Loireauxence (tik šių deleguotųjų komunų teritorijos: La Chapelle-Saint-Sauveur, Varades), Le Loroux-Bottereau (dalis), Machecoul-Saint-Même, Maisdon-sur-Sèvre, La Marne, Mésanger, Monnières, Montbert, Montrelais, Les Moutiers-en-Retz, Mouzillon, Le Pallet, Paulx, Le Pellerin, La Planche, Pont-Saint-Martin, Pornic, Port-Saint-Père, La Regrippière, Remouillé, Rezé, Rouans, Saint-Aignan-Grandlieu, Saint-Colomban, Sainte-Pazanne, Saint-Étienne-de-Mer-Morte, Saint-Fiacre-sur-Maine, Saint-Hilaire-de-Chaléons, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-MARS-de-Coutais, Saint-Père-en-Retz, Saint-Philbert-de-Grand-Lieu, Saint-Viaud, Les Sorinières, Touvois, Vallet, Vertou, Vieillevigne, Villeneuve-en-Retz, Vue,

— Meno ir Luaros departamentas: Beaupréau-en-Mauges (tik šių deleguotųjų komunų teritorijos: Beaupréau, Gesté), Ingrandes-Le Fresne sur Loire (tik šios deleguotosios komunos teritorija: Fresne-sur-Loire), Mauges-sur-Loire (tik šios deleguotosios komunos teritorija: Marillais), Montrevault-sur-Èvre (tik šių deleguotųjų komunų teritorijos: La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart, Saint-Rémy-en-Mauges), Orée d’Anjou (tik šių deleguotųjų komunų teritorijos: Saint-Christophe-la-Couperie, Saint-Laurent-des-Autels, Saint-Sauveur-de-Landemont), Sèvremoine (tik šių deleguotųjų komunų teritorijos: Montfaucon-Montigné, Saint-Crespin-sur-Moine, Saint-Germain-sur-Moine, Tillières),

— Vandėjos departamentas: Cugand, Montaigu, Rocheservière, Saint-Étienne-du-Bois, Saint-Hilaire-de-Loulay, Saint-Philbert-de-Bouaine.

Teisinis pagrindas:

Nacionalinės teisės aktai

Papildomų sąlygų rūšis:

Papildomos nuostatos dėl ženklinimo

Sąlygos aprašymas:

Kartu su saugomos kilmės vietos nuorodos pavadinimu gali būti naudojama nuoroda „sur lie“, jei vynai pagaminti laikantis specifikacijoje šiai nuorodai nustatytų sąlygų.

Atsižvelgiant į specifikacijoje nustatytas toliau nurodyto geografinio pavadinimo naudojimo taisykles, prie saugomos kilmės vietos nuorodos pavadinimo gali būti pateikiama geografinė nuoroda „Val de Loire“.

Rašmenų, kuriais užrašyta nuoroda „sur lie“, dydis (aukštis, plotis ir storis) negali būti didesnis nei rašmenų, kuriais užrašytas saugomos kilmės vietos nuorodos pavadinimas, dydis.

Nurodomi nuoroda „sur lie“ žymimų vynų derliaus metai.

Vynų, kuriems suteikta saugoma kilmės vietos nuoroda, etiketėse galima nurodyti mažesnę geografinę vietovę, jeigu ji:

— įtraukta į kadastrą,

— nurodyta derliaus deklaracijoje.

Į kadastrą įtrauktas jos pavadinimas užrašomas rašmenimis, kurių dydis (aukštis, plotis ar storumas) ne didesnis nei pusė rašmenų, kuriais užrašytas saugomos kilmės vietos nuorodos pavadinimas, dydžio. Pavadinimas užrašomas tame pačiame regėjimo lauke kaip ir kilmės vietos nuorodos pavadinimas.

Teisinis pagrindas:

Nacionalinės teisės aktai

Papildomų sąlygų rūšis:

Išpilstymas nustatytoje geografinėje vietovėje

Sąlygos aprašymas:

Vynai, kurie gali būti žymimi nuoroda „sur lie“, išpilstomi nustatytoje vietovėje.

Siekiant išsaugoti gamybos ir brandinimo būdo nulemtas vynų savybes, konkrečiai – gaivumą, sudėtingą aromatą, kurio tam tikros sudedamosios dalys atsiskleidžia išpilsčius vynus, ir nedidelį dėl natūraliai susidariusio anglies dvideginio atsiradusių burbuliukų kiekį, taip pat siekiant kuo mažiau vyną perpilti, nuoroda „sur lie“ žymimi vynai į butelius išpilstomi vyno ūkyje, kuriame buvo pagaminti, nuo kitų metų po derliaus nuėmimo metų kovo 1 d. iki gruodžio 31 d.

Toks išskirtinis gamybos būdas suteikia vynams sodrumo ir tirštumo, nes vynas visų pirma papildomas manoproteinais ir kitais mielių ląstelių sienelių autolizės procese susidarančiais junginiais. Šis vynų nejudinimu ir laikymu anglies dvideginio prisotintoje atmosferoje grindžiamas metodas labai apriboja oksidavimąsi ir lakiųjų junginių išsiskyrimą.

Kadangi anglies dvideginio koncentracija per didelė, kad vynus būtų galima išpilstyti į lanksčią tarą, jie pilstomi į butelius ir šie veiksmai turi būti atliekami itin kruopščiai.

Išpilstant ar pirmą kartą išgabenant iš vyno ūkio, kuriuose buvo pagaminti, vynuose dar būna smulkių fermentavimo nuosėdų.

Nuoroda į produkto specifikaciją

https://info.agriculture.gouv.fr/gedei/site/bo-agri/document_administratif-6463bdfa-2237-4a2c-b1b0-13cf749cfc0b

(1) OL L 9, 2019 1 11, p. 2.